86 procent af de stemmeberettigede danskere vil i dag stemme til folketingsvalget. Det forudser en prognose, som Megafon har lavet for TV 2. I løbet af valgets første fire timer har flere end hver tredje stemt. Det viser en stikprøve, som Ritzau har foretaget i kommuner og på valgsteder, der tilsammen repræsenterer 476.000 stemmeberettigede vælgere. Stikprøven viser, at 37 procent af de cirka 4,2 millioner, der kan stemme, havde sat deres kryds klokken 12. Det er medregnet de vælgere, der har brevstemt. Færre brevstemmer Vælgerne har haft mulighed for at stemme siden klokken otte onsdag morgen, og valgstederne holder åbent til klokken 20. Herefter forventes de første resultater fra de ti storkredse omkring klokken 22. Den foreløbige stemmeprocent er ved middagstid højere, end den var på samme tidspunkt ved sidste folketingsvalg, hvor 27 procent havde stemt klokken 12. Valgstederne åbnede dog først klokken ni i 2015, og det var på en almindelig torsdag, mens valget i år falder på grundlovsdag, hvor mange har fri fra arbejde. Ifølge Ritzaus stikprøver har lidt færre til gengæld brevstemt i forhold til valget i 2015. Det er et overraskende brud på tendensen, hvor andelen af brevstemmer har været stigende på landsplan siden 2005. - Umiddelbart troede jeg, at tallet ville stige. Vi så store stigninger ved europaparlamentsvalget og hørte om mange, der havde været nede og brevstemme til begge valg på samme tid, siger valgforsker Kasper Møller Hansen til Ritzau. Så høj var valgdeltagelsen sidst Valget kommer ti dage efter et europaparlamentsvalg med en rekordhøj valgdeltagelse på 66 procent, hvor mange også brevstemte . Generelt ligger valgdeltagelsen dog noget højere ved folketingsvalg. Ved folketingsvalget i 2015 stemte 85,8 procent af de stemmeberettigede. Det var et dyk i forhold til den høje stemmeprocent på 87,7 ved valget i 2011. Den højeste valgdeltagelse ved et folketingsvalg nogensinde var i 1943, hvor stemmeprocenten endte på 89,5.

Opsummering:
En tendens, der har varet siden 2005, ser overraskende ud til at være brudt.